# Benito Floro Sanz

Benito Floro Sanz (Gijón, 2 de juny de 1952) és un entrenador de futbol asturià. Ha dirigit diversos equips del País Valencià, així com la selecció valenciana, destacant la seva etapa a l'Albacete Balompié i el Reial Madrid CF.

## Trajectòria

Va jugar com a futbolista a equips de categoria regional com el Manzanares de Ciudad Real o el Silla CF, CD Benifaió, CD Alacuás i Alzira del País Valencià, retirant-se als vint-i-sis anys per problemes de vertigen. Va entrenar a categoria preferent al Silla CF, Torrent CF i CE Dénia, abans de recalar al CF Gandia de Tercera divisió.
Va dirigir només una temporada el CF Gandia, l'Alzira (amb el qual aconseguí el campionat de Tercera Divisió), l'Ontinyent CF, l'Olímpic de Xàtiva (a Segona B) i el Vila-real CF (també a Segona B). A la temporada 1989-1990 va arribar a l'Albacete Balompié, amb el qual aconseguí en anys consecutius el campionat de Segona B, el de Segona i la setena plaça a Primera divisió.
Els seus èxits esportius li van permetre fitxar pel Reial Madrid CF de Ramón Mendoza, on va guanyar una Copa del Rei i va aconseguir un subcampionat de lliga. Va ser destituït a la jornada 27 de la temporada 1993-1994 després d'una derrota al camp del UE Lleida. A la temporada següent tornà a l'Albacete, aconseguint la permanència a primera divisió, sent destituït a la jornada 30 de la temporada 1995-96.
Va dirigir durant 34 partits al Sporting de Gijón i el Vissel Kobe japonès, arribant l'any 2000 al CF Monterrey de Mèxic. Amb el conjunt mexicà va assolir la classificació per a les eliminatòries al títol per primer cop en la història de l'equip.
A la temporada 2002-03 va tornar al Vila-real CF, on ja havia entrenat catorze anys abans a Segona B. Amb l'equip groguet va guanyar la Copa Intertoto, accedint a la Copa de la UEFA. Va dimitir el 2004 pel baix rendiment dels jugadors i la seva manca d'implicació, deixant l'equip a dos punts de la Lliga de Campions i als quarts de final de la UEFA.
L'any 2005 va ser nomenat director esportiu del Reial Madrid, on només va estar uns mesos fins a la dimissió de Florentino Pérez.
A inicis de 2009 va fitxar pel Barcelona Sporting Club de Guayaquil, rescindint el seu contracte als pocs mesos a causa de la mala planificació i els mals resultats de l'equip equatorià.
L'entrenador asturià va esdevindre popular per les seves noves tècniques i la seva façana psicològica i estratègica. Ha treballat també com a comentarista esportiu per a Telecinco i ha dirigit alguns partits de la selecció valenciana.

## Referències

* 1 2 3 «Perfíl: Benito Floro, un estudioso del fútbol» (en castellà). Web oficial del Reial Madrid CF, 23-12-2005. [Consulta: 28 abril 2010].
* 1 2 3 4 5 «El Reial Madrid nomena Benito Floro nou director esportiu del club». 3cat24.cat, 23-12-2005. [Consulta: 28 abril 2010].
* ↑ «Benito Floro: "De Nigris era como un hijo adoptivo para mí"» (en castellà). València: Marca, 16-11-2009. [Consulta: 28 abril 2010].
* ↑ «El Vila-real guanya una de les finals de la Intertoto i aconsegueix el bitllet per a la UEFA». 3cat24.cat, 09-11-2006. [Consulta: 28 abril 2010].
* ↑ «Benito Floro dimiteix com a tècnic del Vila-real per l'actitud dels jugadors». 3cat24.cat, 24-02-2004. [Consulta: 28 abril 2010].
* ↑ «El director esportiu del Madrid, Benito Floro, vol marxar del club». 3cat24.cat, 17-03-2006. [Consulta: 28 abril 2010].
* ↑ «Benito Floro és el nou entrenador del Barcelona de Guayaquil per a les dues pròximes temporades». 3cat24.cat, 19-12-2008. [Consulta: 28 abril 2010].
* ↑ «El Barcelona de Guayaquil destitueix a Benito Floro» (en castellà). Marca, 01-06-2009. [Consulta: 28 abril 2010].
* ↑ Miguel Á. Vara. «Pagó el peaje de los innovadores» (en castellà). Diari AS, 19-04-2009. [Consulta: 28 abril 2010].
* ↑ «La Bulgària de Hristo Stóitxkov guanya el País Valencià en un partit amistós». 3cat24.cat, 29-12-2004. [Consulta: 28 abril 2010].